ΔΕΛΤΙΟ ΤΥΠΟΥ

ΕΚΠΑΙΔΕΥΤΙΚΗ ΕΠΙΣΚΕΨΗ ΣΤΗΝ ΑΡΧΑΙΑ ΟΛΥΜΠΙΑ, 27.05.2023

Το Σάββατο, 27 Μαΐου 2023, υλοποιήθηκε εκπαιδευτική επίσκεψη στην **Αρχαία Ολυμπία** με τη συμμετοχή τριών διδασκόντων και 48 φοιτητών του Τμήματος Ιστορίας, Αρχαιολογίας και Διαχείρισης Πολιτισμικών Αγαθών (Τ.Ι.Α.Δ.Π.Α.). Οι φοιτητές ξεναγήθηκαν στον Αρχαιολογικό Χώρο και στο Αρχαιολογικό Μουσείο της Ολυμπίας, καθώς και στο Μουσείο Ιστορίας των Ολυμπιακών Αγώνων της Αρχαιότητας.

Το επιτόπιο μάθημα υλοποίησαν η Επίκουρη Καθηγήτρια Αρχαίας Ιστορίας, κα **Ανδρονίκη Μακρή**, και το μέλος ΕΔΙΠ, Δρ. **Χαραλαμπία Θλιβέρη**, Κλασική Αρχαιολόγος, με τη συμμετοχή του κ. **Χρίστου Λιάγκουρα**, αρχαιολόγου της Εφορείας Αρχαιοτήτων Ηλείας και διδάκτορα του Τ.Ι.Α.Δ.Π.Α, ο οποίος επικεντρώθηκε, μεταξύ άλλων, σε θέματα αναστήλωσης, συντήρησης και αποκατάστασης των μνημείων της Αρχαίας Ολυμπίας, καθώς και σε ζητήματα Πολιτισμικής Διαχείρισης του ιερού, τα οποία αναπτύσσονται παρακάτω.

Την ομάδα συνόδευσε και η Δρ. **Ιωάννα-Σουλτάνα Κοτσώρη**, μέλος ΕΔΙΠ του Τ.Ι.Α.Δ.Π.Α, η οποία επίσης αναφέρθηκε στην αίγλη της Ολυμπίας κατά τη διάρκεια του [5ο αιώνα](https://el.wikipedia.org/wiki/5%CE%BF%CF%82_%CE%B1%CE%B9%CF%8E%CE%BD%CE%B1%CF%82_%CF%80.%CE%A7.), που αποτέλεσε τόπο συγκέντρωσης πολιτικών (Αλκιβιάδης), φιλοσόφων (Πλάτων, Θαλής Μιλήσιος) και καλλιτεχνών (Φειδίας), εφόσον εκεί έβρισκαν μεγάλο κοινό για τη διάδοση των ιδεών τους.

Η ξενάγηση ξεκίνησε με την παρουσίαση των βασικών σταθμών της **ιστορίας της Αρχαίας Ολυμπίας** διαχρονικά, από την Επίκουρο Καθηγήτρια κα Α. Μακρή, ενώ η Δρ. Χ. Θλιβέρη παρουσίασε τα σημαντικότερα μνημεία του **αρχαιολογικού χώρου** (Tύμβος Πέλοπα, Ναός και Βωμός Ήρας, Ναός Ολυμπίου Διός, Μητρώο, Θησαυροί, Στάδιο, Βουλευτήριο, Πρυτανείο, Φιλιππείο, Στοά Ηχούς, Νυμφαίο, Εργαστήριο του Φειδία, Παλαίστρα, Γυμνάσιο, Λεωνιδαίο),με σκοπό να αναδειχθεί η εξέλιξη και η σημασία του ιερού της Ολυμπίας διαχρονικά από την πρωτογεωμετρική εποχή έως το τέλος της ρωμαϊκής περιόδου. Ιδιαίτερη μνεία έγινε στις απαρχές της εγκατάστασης στον χώρο της Άλτεως, στον μεγάλο πρωτοελλαδικό τύμβο και τις αψιδωτές οικίες της πρωτοελλαδικής εποχής, στη συμβολή του φυσικού περιβάλλοντος και του Αλφειού ποταμού για τις πρώιμες λατρείες, στην εγκαθίδρυση της λατρείας του Δία, στην ηρωολατρεία του Πέλοπα, στη σημασία του Μαντείου της Ολυμπίας κατά την αρχαϊκή περίοδο, στην εξύψωση του ιερού μετά τους Περσικούς πολέμους, στα αναθήματα των πόλεων, όπως η Νίκη του Παιωνίου, στα αναθήματα των ελληνιστικών ηγεμόνων κλπ. Στη συνέχεια ο Δρ. Χρίστος Λιάγκουρας έκανε μία αναδρομή στην έναρξη των Γερμανικών Ανασκαφών στην Ολυμπία και ανέπτυξε πτυχές της Ελληνογερμανικής συνθήκης που υπογράφηκε το 1874 μεταξύ των δύο χωρών. Ο κ. Λιάγκουρας συνέδεσε επίσης τις πρώτες ανασκαφές στον χώρο με την κατασκευή της σιδηροδρομικής γραμμής Κατάκολο-Πύργος-Ολυμπίας και με την ανέγερση του περιώνυμου ξενοδοχείου ΣΠΑΠ (Σιδηρόδρομοι Πειραιώς-Αθηνών-Πελοποννήσου), δίπλα στο σημερινό Μουσείο της Ιστορίας των Ολυμπιακών Αγώνων της Αρχαιότητας (πρώην Παλαιό Μουσείο), καταδεικνύοντας τη σύνδεση πολιτισμού, ανάπτυξης και τουρισμού. Κατά τη διάρκεια της ξενάγησης, ο κ. Λιάγκουρας έκανε αναφορά και στα πολλαπλά ζητήματα που καλούνται να αντιμετωπίσουν οι αρχαιολόγοι στη διαχείριση ενός αρχαιολογικού χώρου με διεθνή εμβέλεια, όπως η Ολυμπία, τα οποία απαιτούν σύνθετες γνώσεις, που πολλές φορές ξεπερνούν τα όρια της επιστημονικής τους ειδίκευσης. Τέλος, ενημέρωσε τους φοιτητές για θέματα αναστήλωσης, συντήρησης αποκατάστασης και προβολής των μνημειακών καταλοίπων με αφορμή τα εν εξελίξει έργα που εκτελεί η Εφορεία Αρχαιοτήτων Ηλείας με χρηματοδότηση από το Ταμείο Ανάκαμψης και Ανθεκτικότητας Ελλάδα 2.0.

Στον αρχαιολογικό χώρο, η φοιτήτρια Β΄ εξαμήνου Ελπίδα Γαϊτάνη (απόφοιτος Γυμναστικής Ακαδημίας) παρουσίασε εργασία για την αναβίωση των Ολυμπιακών Αγώνων στη σύγχρονη εποχή, με έμφαση στην πρώτη διεθνή διοργάνωση των αγώνων το 1896 στην Αθήνα και την καθιέρωση της αφής της ολυμπιακής φλόγας το 1936.

Στη συνέχεια οι φοιτητές ξεναγήθηκαν σε όλες τις αίθουσες του **αρχαιολογικού μουσείου,** με έμφαση στα εναέτια γλυπτά και τις μετόπες του Ναού του Ολυμπίου Διός, στη Νίκη του Παιωνίου, στον Ερμή του Πραξιτέλη κ.λ.π.

Η γενικότερη διοργάνωση και επίβλεψη της εκδρομής οφείλεται στην Πρόεδρο του Τ.Ι.Α.Δ.Π.Α, Αναπληρώτρια Καθηγήτρια, κα Ιωάννα Σπηλιοπούλου. Οι φοιτητές που έλαβαν μέρος, ανήκαν κατά προτεραιότητα στα μαθήματα του Β΄ εξαμήνου, Κλασική Αρχαιολογία: Γεωμετρική και Αρχαϊκή Εποχή και Δ΄ εξαμήνου (διδάσκουσα Δρ. Χ. Θλιβέρη) και Αρχαία Ιστορία: Από τους Περσικούς Πολέµους έως και την Μάχη της Χαιρώνειας (διδάσκουσα Επικ. Καθηγήτρια κα Ανδ. Μακρή). Στην εκδρομή συμμετείχαν και φοιτητές μεγαλυτέρων εξαμήνων.